****

**Eger Megyei Jogú Város Önkormányzata Közgyűlésének rendelettervezete**

**a személytaxi-szolgáltatás feltételeiről, a taxiállomások létesítésének, megszüntetésének, igénybevételének rendjéről és a személytaxi-szolgáltatás hatósági díjáról**

**Tisztelt Közgyűlés!**

*A személyszállítási szolgáltatásokról szóló 2012. évi XLI. törvény, a személygépkocsival díj ellenében végzett közúti személyszállításról szóló 176/2015. (VII. 7.) Korm. rendeletnek, a közterület-felügyeletről szóló 1999. évi LXIII. törvénynek,* továbbá *az árak megállapításáról szóló 1990. évi LXXXVII. törvénynek* (a továbbiakban: *Ártv.)* a rendelettervezet preambulumában hivatkozott szakaszaiban kapottfelhatalmazás alapján az adott település területén lévő taxiállomások igénybevételének rendjét, a közigazgatási területén működő személytaxi-szolgáltatók tevékenységének részletes feltételeit, a személytaxi-szolgáltatásra vonatkozó kötelező tarifadíjakat, valamint az ezek ellenőrzésére vonatkozó szabályokat a települési önkormányzat rendeletben állapítja meg.

Az *Ártv. 7. § (3) bekezdés* értelmében *a taxiengedély érvényességi területe szerint illetékes települési önkormányzat – a fővárosban a Fővárosi Önkormányzat – képviselő-testülete a területi kereskedelmi és iparkamarával egyeztetve, a fogyasztóvédelmi hatóság és a szolgáltatásban közvetlenül érintett szakmai érdek-képviseleti szervezetek véleményének figyelembevételével rendeletben megállapíthatja a személytaxi szolgáltatásért felszámítható árat és annak alkalmazási feltételeit. A személytaxi szolgáltatás díjszabását (díjtételeit) a képviselő-testület – a helyi körülmények mérlegelésével – legmagasabb hatósági árként vagy rögzített hatósági árként határozhatja meg.*

Az előbbi tárgyban a taxiszolgáltatók helyi érdekképviseltében fellépő **Molnár Csaba City-Eger Taxi társelnök** – a közgyűlési előterjesztés meghívottja – kezdeményezésére, saját javaslatom alapján külön önkormányzati rendelet megalkotása szükséges Budapest Főváros Önkormányzatának taxirendelete mintájára, melyben – új rendelkezésként – **hatósági árként kerül előírásra** a taxiszolgáltatók által alkalmazandó, egységes tarifadíj. Az egri taxiszolgáltatók – pár kiviteltől eltekintve – már jelenleg is a fővárosi tarifadíjat használják.

Ezen túlmenően a rendelettervezet (a *2. számú mellékletében*) – a korábbi szabályozás kiegészítéseként – már tételesen tartalmazza EMJV közigazgatási területén **kijelölt taxiállomások helyét és feltételeit**, melynek során új taxidroszt kerül kijelölésre az Állomás téren.

Jelenleg a személytaxi-szolgáltatásra vonatkozó helyi szabályozás – külön rendelet hiányában –*a közterület használatáról szóló 13/2022. (V.27.) önkormányzati rendelet* 5*. § (1) bek. 13. pontban*, *28. § (5) bekezdésben*, valamint a *2. melléklet III. rész 2. sorban* található meg, mely szerint jelenleg kizárólag az Egerben található közterületi taxiállomások igénybevételének díja van meghatározva. Erre tekintettel szükséges a jelenlegi hiányos szabályozás kiterjesztése, melyet külön rendelet megalkotásával célszerű megvalósítani.

A rendelettervezet hatálybalépésével természetesen *a közterület használatáról szóló önkormányzati rendelet* hivatkozott szakaszai hatályon kívül helyeződnek.

A rendelettervezet *1. számú mellékletének 1. pontjában* a kötelező viteldíj elemeit tartalmazó táblázat, a *2. pontjában* pedig a panaszintéző fórumokról szóló tájékoztatás szerepel.

A rendelettervezet 2*. számú mellékletében* EMJV közigazgatási területén kialakított 6 db taxiállomás került megjelenítésre.

A rendelettervezet társadalmi és hatósági véleményezésre megküldésre került, melynek során mind a fogyasztóvédelmi hatóság, mind az Iparkamara, valamint a helyi szakmai érdekképviselet nevében Molnár Csaba Úr támogató véleményéről biztosította az Önkormányzatot.

Kérem a Tisztelt Közgyűléstől a rendelettervezet elfogadását 2024. szeptember 13- i hatályba léptetéssel.

Eger, 2024. augusztus 28.

**Farkas Attila**

**alpolgármester**